NEUVOSTON PÄÄTÖSLAUSELMA,

annettu 18 päivänä joulukuuta 1997,

oikeus- ja sisäasioiden yhteistyön ensisijaisten alojen vahvistamisesta 1 päivästä tammikuuta 1998 alkavaksi kaudeksi Amsterdamin sopimuksen voimaantulopäivään saakka (98/C 11/01)

EUROOPAN UNIONIN NEUVOSTO, joka

noudattaa Eurooppa-neuvoston kehotusta järjestää Euroopan unionista tehdyn sopimuksen VI osastossa määrätyn yhteistyönsä oikeus- ja sisäasioissa ja määritellä ensisijaisesti toteutettavat toimet Madridin (15 ja 16 päivänä joulukuuta 1995), Firenzen (21 ja 22 päivänä kesäkuuta 1996), Dublinin (13 ja 14 päivänä joulukuuta 1996) ja Amsterdamin (16 ja 17 päivänä kesäkuuta 1997) Eurooppa-neuvostoissa vahvistettujen tavoitteiden saavuttamiseksi,

toistaa pyrkivänsä edistämään vapautta, turvallisuutta ja oikeutta Euroopan unionissa oikeusvaltion periaatteiden mukaisesti kehittämällä läheistä yhteistyötä jäsenvaltioiden välillä oikeus- ja sisäasioissa,

muistuttaa, että ensisijaisia aloja voidaan tarkistaa 2 päivänä lokakuuta 1997 allekirjoitetun Amsterdamin sopimuksen (1) voimaantuloa koskevien valmistelujen yhteydessä tehtävien päätösten pohjalta,

ottaa huomioon 14 päivänä lokakuuta 1996 annetun neuvoston päätöslauselman, jolla vahvistetaan oikeus- ja sisäasioiden yhteistyön ensisijaiset alat 1 päivän heinäkuuta 1996 ja 30 päivän kesäkuuta 1998 (2) väliselle kaudelle, ja erityisesti sen IV kohdan, ja

ottaa huomioon Euroopan parlamentin näkemykset (3), jotka se on esittänyt puheenjohtajavaltion kuultua sitä Euroopan unionista tehdyn sopimuksen K.6 artiklan mukaisesti,

ON ANTANUT TÄMÄN PÄÄTÖSLAUSELMAN:

I Neuvoston tarkoituksena on pyrkiä Eurooppa-neuvoston määrittelemiin tavoitteisiin keskittymällä 1 päivänä tammikuuta 1998 alkavana ja Amsterdamin sopimuksen voimaantulopäivään päättyvänä kautena seuraaviin ensisijaisiin aloihin:

1. Terrorismin torjunta

a) jäsenvaltioiden välisen yhteistyön tehostaminen;

b) terrorismin uhkaa koskevan asiakirjan ajan tasalle saattaminen;

c) terrorismin torjunnan erityisvalmiuskeskusten hakemiston ajan tasalle saattaminen.

2. Järjestäytyneen rikollisuuden torjunta

Amsterdamin Eurooppa-neuvoston (16 ja 17 päivänä kesäkuuta 1997) hyväksymän, järjestäytyneen rikollisuuden torjuntaa koskevan toimintasuunnitelman täytäntöönpano siinä määrätyssä aikataulussa ja siinä määrätyllä tavalla (4).

3. Huumausaineiden torjunta:

a) Madridissa 15 ja 16 päivänä joulukuuta 1995 kokoontuneen Eurooppa-neuvoston hyväksymän huumausainealan asiantuntijoiden raportin ja Dublinin (13 ja 14 päivänä joulukuuta 1996) ja Amsterdamin (16 ja 17 päivänä kesäkuuta 1997) Eurooppa-neuvostojen suositusten täytäntöönpano sekä oikeusviranomaisten ja poliisin että tullin tasolla, erityisesti tarjonnan supistamisen ja kansainvälisen yhteistyön alalla;

b) Karibian alueen toimintasuunnitelman ja Dublinin Eurooppa-neuvoston Latinalaista Amerikkaa koskevien suositusten täytäntöönpano;

c) Keski-Aasiaa ja Venäjää koskevan aloitteen täytäntöönpano ja vastaavien Ukrainaa koskevien toimien aloittaminen;

d) Euroopan unionin jäsenvaltioiden lainsäädäntöjen ja käytäntöjen lähentämisestä huumeiden väärinkäytön torjumiseksi sekä laittoman huumausainekaupan ehkäisemiseksi ja torjumiseksi 17 päivänä joulukuuta 1996 hyväksytyn yhteisen toiminnan toteuttaminen (5);

e) synteettisiä huumausaineita koskevan yhteisen toiminnan toteuttaminen.

4. Yhteistyön parantaminen poliisi- ja tulliasioissa:

a) Europol-yleissopimuksen täytäntöönpano (soveltamissäädökset, tietojärjestelmä);

b) poliisikoulutus, erityisesti eurooppalaisen opetussuunnitelman laatiminen; päällekkäisen työn välttämiseksi Euroopan poliisioppilaitosten liiton (Association of European Police Colleges, AEPC) laatimaan selvitykseen perustuva koordinointi KIE-maiden poliisivoimien avustamisessa;

c) tehostettu tekninen yhteistyö, joka koskee erityisesti telekuuntelua ja radioviestinnän normien yhtenäistämistä, tieteellisten poliisilaboratorioiden välistä yhteistyötä ja kansallisten rikollisuudesta tiedottavien yksiköiden välistä yhteistyötä;

d) tullia koskeva strateginen toimintaohjelma;

e) yhteiset ulkorajojen tullivalvontatoimet;

f) taide-esineiden väärentämisen, luvattoman kopioinnin ja luvattoman kaupan torjunta;

g) tullialan riskien analysointi.

5. Oikeudellisen yhteistyön parantaminen:

5.1. siviilioikeuden alalla:

a) Bryssel II -yleissopimusta koskevan ehdotuksen käsittelyn loppuunsaattaminen (avioliittoa ja lasten huoltoa koskevat asiat);

b) eurooppalainen täytäntöönpanoperuste;

c) vuoden 1968 Brysselin yleissopimuksen ja vuoden 1980 Luganon yleissopimuksen tarkistuksen koordinointi jäsenvaltioiden kesken;

d) selvitystyön aloittaminen siitä, onko tarpeen ja mahdollista laatia yleissopimus muihin sopimusvelvoitteisiin sovellettavasta laista (Rooma II);

e) vuoden 1980 Luganon yleissopimuksen sopimuspuoliksi pyrkivien valtioiden valmistaminen yleissopimukseen liittymiseen;

f) oikeudenkäynti- ja muiden asiakirjojen tiedoksiannosta Euroopan unionin jäsenvaltioissa siviili- tai kauppaoikeudellisissa asioissa tehdyn yleissopimuksen täytäntöönpanoa koskeva käsikirja (yleissopimuksen ratifioineiden määrän mukaisesti);

g) oikeudellista yhteistyötä siviilioikeuden alalla koskevien näkymien tarkastelu Amsterdamin sopimuksen kannalta.

5.2. rikosoikeuden alalla:

a) ehdotus yleissopimukseksi keskinäisestä oikeusavusta rikosoikeuden alalla;

b) ehdotus yleissopimukseksi ajokieltojen täytäntöönpanosta.

5.3. siviili- ja rikosoikeuden alalla:

a) yhteystuomareiden vaihtojärjestelmää koskevan yhteisen toiminnan täytäntöönpano ja yhteystuomareiden verkon perustaminen;

b) Amsterdamin sopimuksen mukaisen vapauteen, turvallisuuteen ja oikeuteen perustuvan alueen toteuttamisessa käytettävien menettelyjen tutkiminen ja toteuttamisedellytysten määrittely;

c) tehtyjä yleissopimuksia koskevat selitysmuistiot;

d) muihin oikeudellisen yhteistyön muotoihin liittyvien käytössä olevien välineiden analysointi ja niiden mahdollinen mukauttaminen.

6. Maahanmuutto- ja turvapaikka-asioita koskevan yhteistyön parantaminen:

a) Dublinin yleissopimuksen täytäntöönpano ja Dublinin yleissopimuksen kanssa rinnakkaisten yleissopimusten tekomahdollisuuksien tutkiminen;

b) turvapaikan myöntämistä koskevien kansallisten menettelyjen lähentäminen;

c) turvapaikanhakijoiden vastaanottamisen ehtojen lähentäminen;

d) Eurodac-järjestelmän kehittäminen (yleissopimus ja tarkemmat tekniset määräykset);

e) jäsenvaltioiden alueella laillisesti asuvien unionin ulkopuolisten maiden kansalaisten oikeudellisen aseman tutkiminen;

f) ehdotus kotiseudultaan siirtymään joutuneiden henkilöiden tilapäistä suojelua koskevaksi yhteiseksi toiminnaksi ja kustannusten jakamiseen liittyvien kysymysten tarkastelu;

g) muiden suojamuotojen tutkiminen (tosiasiallinen suoja ja humanitaarisin perustein myönnetty oleskelulupa);

h) laittoman maahanmuuton, erityisesti salaa tapahtuvaa maahanmuuttoa harjoittavien järjestäytyneiden ryhmien ja laittoman työnteon torjumiskeinojen tehostaminen;

i) alkuperämaiden kanssa suoritettavan tietojenvaihdon ja yhteistyön parantaminen;

j) laittomien maahanmuuttajien karkottamista koskevan yhteistyön parantaminen, takaisinottoon liittyvät ongelmat;

k) väärennetyt asiakirjat: yhdenmukaistetun arkistointi- ja kuviensiirtojärjestelmän kehittäminen, käytännön yhteistyö;

l) perheiden yhdistämiseen liittyvien kysymysten tutkiminen;

m) lumeavioliittojen torjuminen;

n) ehdotus yleissopimukseksi unionin ulkopuolisten maiden kansalaisten Euroopan unionin jäsenvaltioihin pääsyn edellytyksistä;

o) tukiohjelma pakolaisten auttamiseksi.

7. Henkilöihin kohdistuvan valvonnan tehostaminen ulkorajoilla:

a) ehdotus ulkorajojen ylittämistä koskevaksi yleissopimukseksi ja sen soveltamistoimenpiteet;

b) ulkorajojen valvontaviranomaisten tehostettu toiminnallinen yhteistyö;

c) viisumipolitiikan yhteensovittamista koskevat keskustelut.

8. Rasismin ja muukalaisvihan torjunta:

Toiminnan jatkaminen sekä oikeudellisella (rasismin ja muukalaisvihan vastaisen yhteisen toiminnan seuranta) että poliisitoimen (poliisikoulutus) tasolla.

9. Lahjonnan ja yhteisön taloudellisiin etuihin kohdistuvien petosten torjunta:

a) neuvostolle ja Euroopan parlamentille unionin lahjonnantorjuntapolitiikasta annetun komission tiedonannon suositusten toteuttaminen;

b) yhteisön taloudellisiin etuihin kohdistuvien petosten torjunnan tehostamiseksi käytettävien keinojen tarkastelu.

10. Laaja-alaiset toimet:

a) rikollisuuden ehkäisy, eri seminaarien ja konferenssien seuranta;

b) ihmiskaupan torjunta;

c) uusien tekniikoiden rikollisen käytön estäminen ja niiden käytön edistäminen rikollisuuden torjunnassa.

II Neuvoston työssä kiinnitetään Amsterdamin sopimuksen voimaantulon valmistelemiseksi erityistä huomioita Schengenin säännöstön saattamiseen osaksi Euroopan unionia (Amsterdamin sopimuksen liitteenä olevan pöytäkirjan 3, 4 ja 6 artikla). Neuvosto antaa puheenjohtajavaltiolle valtuudet toimia välittömästi kiinteässä yhteistyössä komission kanssa tarpeellisten yhteyksien solmimiseksi Schengenin toimeenpanevan komitean puheenjohtajaan työohjelmien yhteensovittamiseksi, kunnes Schengenin säännöstö on saatettu osaksi Euroopan unionia, mikä on yksi tämän päätöslauselman painopisteistä.

Lisäksi neuvosto ryhtyy pohtimaan, mitä toimintarakenteita olisi oltava valmiiksi luotuina vapauteen, turvallisuuteen ja oikeuteen perustuvan alueen toteuttamiseksi heti Amsterdamin sopimuksen tullessa voimaan.

III Edellä I kohdassa esitettyjen ensisijaisten toimien tukemiseksi neuvosto edistää jäsenvaltioiden välistä virkamiesten ja tuomareiden vaihtoa ja - tarvittaessa yhteisön rahoituksen turvin - seminaarien ja luentojen järjestämistä sekä koulutusohjelmien laatimista.

IV Neuvosto pyrkii yhteensovittamaan jäsenvaltioiden näkökantoja aina kun se on mahdollista kansainvälisissä järjestöissä ja kansainvälisissä kokouksissa silloin, kun näissä käsitellään kohdassa I määriteltyihin ensisijaisiin aloihin liittyviä asioita.

V Neuvosto ottaa ensisijaisista aloista ja työnsä järjestämisestä päättäessään huomioon unionin laajenemista silmällä pitäen liittymistä edeltävän strategian Eurooppa-neuvoston hyväksymien suuntaviivojen mukaisesti. Tässä yhteydessä laaditaan Amsterdamin Eurooppa-neuvoston hyväksymän, järjestäytynyttä rikollisuutta käsittelevän korkean tason työryhmän selvityksessä esitetty liittymistä edeltävä sopimus. Neuvoston toiminta muiden kolmansien maiden kanssa oikeus- ja sisäasioissa tehtävän yhteistyön osalta, erityisesti transatlanttisen vuoropuhelun yhteydessä, on yhden tai useamman erillisen työohjelman aiheena.

VI Neuvosto tarkastaa lisäksi säännöllisesti määräajoin, miten jäsenvaltiot panevat täytäntöön Euroopan unionista tehdyn sopimuksen VI osaston nojalla hyväksyttyjä asiakirjoja.

VII Neuvosto käsittelee ohjelmaa pääsääntöisesti kunkin puheenjohtajakauden alussa Euroopan unionista tehdyn sopimuksen K.4 artiklan 1 kohdalla perustetun komitean ehdotuksesta, sanotun kuitenkaan rajoittamatta jäsenvaltioiden ja komission aloiteoikeutta, josta määrätään Euroopan unionista tehdyn sopimuksen K.3 artiklan 2 kohdassa.

VIII Neuvosto tarkistaa ohjelman sopivin väliajoin. Tällöin neuvosto päättää, mitkä toimintamuodot on poistettava ensisijaisten alojen luettelosta joko siksi, että ne on jo saatettu päätökseen, tai siksi, että niiden toteuttaminen lyhyellä aikavälillä ei ole mahdollista tai ne eivät ole enää ensisijaisia, ja tällöin neuvosto päättää myös, mitä muita toimia on pidettävä ensisijaisina ja otettava mukaan ohjelmaan.

IX Tällä päätöslauselmalla korvataan 14 päivänä lokakuuta 1996 annettu neuvoston päätöslauselma. Päätöslauselma julkaistaan Euroopan yhteisöjen virallisessa lehdessä.

(1) EYVL C 340, 10.11.1997, s. 1.

(2) EYVL C 319, 26.10.1996, s. 1.

(3) Euroopan parlamentin näkemykset 20. marraskuuta 1997 (EYVL C 371, 8.12.1997).

(4) EYVL C 251, 15.8.1997, s. 1.

(5) EYVL L 342, 31.12.1996, s. 6.